Diari Oficial de la Generalitat Valenciana


Sumari del DOGV 2209, del 17-02-1994 (1994/830575)

RESOLUCIÓ de 31 de gener de 1994, del Director General de l'Institut Valencià de la Joventut, per la qual es convoca la Campanya de Camps de Treball Voluntari Juvenil de 1994.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   2209

Data del DOGV
:   17-02-1994

Secció del DOGV
:   ALTRES DISPOSICIONS

Número del document
:   1994/830575


Data del document
:   31-01-1994

Organisme emissor
:   Conselleria de Cultura

Tipus de document
:   Resolució

RESOLUCIÓ de 31 de gener de 1994, del Director General de l'Institut Valencià de la Joventut, per la qual es convoca la Campanya de Camps de Treball Voluntari Juvenil de 1994. [94/0878]  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, les funcions d'impulsar la prestació de serveis a la joventut i potenciar el desenvolupament de les activitats de temps lliure.  
L'Institut Valencià de la Joventut considera, prenent com a base l'experiència, que els camps de treball constitueixen formes adequades per a facilitar als joves la possibilitat d'establir contacte, amb una altra gent i unes altres formes de cultura, en què s'analitzen problemes i s'ajude a resoldre'ls realitzant una tasca desinteressada al servei d'un col·lectiu.  
Vist l'informe jurídic favorable, i de conformitat amb les funcions que atribueix al Director General de l'IVAJ l'article 7 de la Llei de la Generalitat Valenciana 4/1989, de 26 de juny, de l'Institut Valencià de la Joventut, resolc:  
Convocar la Campanya de Camps de Treball Voluntari Juvenil per a 1994, d'acord amb les bases que s'inclouen en l'annex a aquesta resolució.  
DISPOSICIÓ FINAL  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
Contra aquesta resolució, que no és definitiva en via administrativa, es podrà interposar recurs ordinari davant la Consellera de Cultura, dins el termini d'un mes comptador a partir de la notificació, d'acord amb el que preveu la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 31 de gener de 1994.- El Director General de l'IVAJ: Joan Calabuig i Rull.  
ANNEX  
Bases de la Campanya de Camps de Treball per a 1994  
1. Torns  
Se'n realitzaran de dos tipus en funció de l'edat dels participants:  
Torn A, per a joves de 15 a 17 anys.  
Torn B, per a joves de 18 a 26 anys.  
2. Participants  
Podran sol·licitar-hi la inscripció tots els joves residents a la Comunitat Valenciana que, en iniciar l'activitat corresponent, tinguen l'edat requerida a l'efecte.  
3. Places ofertades  
La relació de places ofertades als joves valencians en els diferents camps de treball de l'Estat espanyol i de l'estranger s'exposarà en les seus de les oficines de Turisme i Intercanvi de Joves d'Alacant, Castelló i València, i en l'Institut Valencià de la Joventut.  
4. Quotes  
La quota que cada participant haurà d'abonar per assistir a un camp de treball organitzat per l'IVAJ, serà de 8.000 PTA, que hauran de ser ingressades en el compte corrent destinat a l'efecte en un termini no superior a 48 hores a partir del moment en què se li confirme la plaça.  
Quan la plaça elegida corresponga a una altra comunitat autònoma, la quota a abonar serà fixada per aquesta, i l'ingrés es farà en el compte corrent que l'entitat tinga establert.  
La quota de les places en camps de treball a l'estranger trameses a través de l'Institut de la Joventut del Ministeri d'Afers Socials, s'abonarà en el compte corrent de l'esmentada entitat, i la quantitat serà l'estipulada pel Servei Voluntari Internacional.  
Les devolucions de les quotes, si escau, es faran d'acord amb les normes establertes per la institució organitzadora del camp a la qual s'haja abonat la corresponent quota.  
Per a tenir dret al reintegrament de la quota dels camps de treball organitzats directament per l'IVAJ, la sol·licitud de devolució haurà de tenir entrada en el Registre de l'IVAJ 15 dies abans del començament de l'activitat com a mínim, excepte força major degudament justificada i comunicada en el termini d'un mes des de la finalització del camp.  
5. Compromís dels participants  
Els participants en els camps de treball voluntaris s'obliguen al compliment del compromís següent:  
- Treballar desinteressadament cinc hores diàries en el projecte laboral del camp.  
- Col·laborar en la programació de les activitats d'animació.  
- Contribuir en l'organització del camp, realitzant tasques de neteja, culinàries, administratives...  
- Participar en les tasques i activitats d'animació general.  
6. Duració de l'activitat i els serveis  
Les activitats concretes tindran una duració de 15 dies, llevat que, per raons tècniques, s'aconselle una durada diferent.  
L'IVAJ facilitarà l'allotjament dels joves, que podrà ser en tendes de campanya o en instal·lacions que s'adequaran a aquesta finalitat.  
L'IVAJ proporcionarà l'alimentació dels joves, com també les activitats d'animació i culturals que es despleguen durant el torn.  
El transport d'incorporació als camps de treball i de tornada als seus domicilis correspondrà als joves participants.  
Les activitats que es realitzen en altres comunitats autònomes, així com les realitzades a l'estranger a través del SVI, es regiran per les seues pròpies normatives en allò que afecte al tipus d'allotjament, alimentació, hores de treball i organització del temps lliure.  
En els camps de treball del Servei Voluntari Internacional de l'Institut de la Joventut del Ministeri d'Afers Socials, l'IVAJ actuarà exclusivament com a element d'enllaç entre els joves i l'entitat que promou el camp, i no serà responsable de les admissions definitives dels joves ni dels canvis de dates o les suspensions de torns.  
Els camps de treball organitzats, d'acord amb la convocatòria de la Conselleria de Medi Ambient, per associacions sense ànim de lucre de la Comunitat Valenciana que tinguen com a finalitat la defensa i la conservació de la natura i l'educació ambiental, en les quals es podran inscriure també persones que pertanyen a aquestes associacions, es regiran per les seues normes quant a quotes que han de pagar els participants, selecció de participants, tipus d'allotjament, alimentació, hores de treball, organització del temps lliure, etc., i l'IVAJ no serà responsable del desplegament ni de l'organització dels camps.  
7. Proces d'inscripció  
Per tal de facilitar la inscripció de les persones interessades en els camps, es repartiran, a partir del dia 8 de març i en les oficines d'inscripció, butlletes numerades per tal de participar en un sorteig que es celebrarà davant d'un notari el dia 20 d'abril i que serà qui determinarà l'ordre d'inscripció.  
Aquelles persones que desitgen participar en el sorteig i no puguen recollir personalment les butlletes numerades podran fer aquesta gestió telefonant a l'oficina d'inscripció que desitgen.  
A les oficines d'inscripció s'exposarà, a partir del dia 21 d'abril, l'ordre de formalització d'inscripció que haja correspost després del sorteig i, a més a més, s'anunciarà en la premsa el resultat.  
Les inscripcions es formalitzaran a partir del 25 d'abril, en un imprès normalitzat, a les Oficines de Turisme i Intercanvi de Joves d'Alacant, av. Aguilera, 1; de Castelló, av. del Mar, 23; i de València, c/ de l'Hospital, 11.  
Dins les 48 hores següents a l'adjudicació de la plaça, haurà de presentar-se la documentació següent:  
a) Justificant de l'abonament de la quota corresponent.  
b) Fotocòpia del DNI.  
c) Fotocòpia de la cartilla de la Seguretat Social, o d'una altra de semblant, que cobresca les despeses de qualsevol malaltia que puga sobrevenir durant el transcurs de l'activitat.  
d) Els menors d'edat hauran de presentar el permís patern el mateix dia de la inscripció.  
En el cas que es tracte d'un camp de treball que es realitze a l'estranger, s'hi haurà d'adjuntar el {REF Formulari E-111} correctament diligenciat o un document equivalent que permeta d'obtenir assistència sanitària de caràcter urgent en els estats membres de la Comunitat Econòmica Europea.  
La persona que no es presente el dia i a l'hora corresponent perdrà el dret d'inscripció. Una vegada concloses les inscripcions de totes les persones pre-inscrites, podran fer-ho totes les persones interessades que no passaren aquest tràmit.  
8. Modificació del programa  
L'Institut Valencià de la Joventut es reserva el dret de modificar el programa de les activitats, com també de suspendre'n alguna, quan raons de qualsevol mena entrebanquen el normal desenvolupament de les activitats.